text: I Mieci(明治1911) miheca saka 3 folad, milekal ko mikowanay a Dipong to o payci ko sapi’aca to kina’orip a payso saan, miha’emin a pacici a mi'afas to sapi’adop a kowang no ’Amis, orasaka, falic sato ko mi’adopay ko ladayay 'orip no 'Amis a tamdaw, palawina sato to liomah. Toya miheca ma’eminay to ko kowang a ma’aca yosanany no Sotok-Fu(總督府) sakakaay mikowanany no Dipon to Taywan, orasaka, tona mihecaan saka 6 folad satapang eca ka pafeli  to nikarorayan no kakita’an a payso saan. Tona miheca saka 5 folad, tayra i Folalacay a Mipadangay-Kowan no Dipon a mililifon, onini i, o saikoray to a lifon no kakita’an saan, minokay sato alasangaliwngiw sato ko kakita’an, ma'afas ko sapi’adop a kowang, mapalasawad heca ko palifon to katayalan, cifaloco’ sato ko 'alomanay laplapen ita kona Dipon nga’ sato. Saka 7 foald saka 25 romi’ad saopoen no kakeridan no tayhin ci Fukuma Hitasilo(福間彥四郎) ko kakita'an no kakoniyaro' tayni i Folalacay mikayki, kapoi'en ningra ko kakita'an naw ca ka laheci ko nipatorodan a palalan a tayal? mipelesay ta to ko kapoi' saka macacoli ato mipadangay kakita'an no Torik niyaro' ci Ra'olong, mitepi' laway ni Ra'olong koya tayhin, mapacikel to ko kakita'an no Torik ci Asan ato roma a kakita'an ato niocoran, taroh han to ci Fukoma tayra i papotal a mikilomot mipalo, oni  to ko lalengatan no kalalood no Madawdaw. Oya tayhin namiocor heca papisanga’ to lalan, ano ira ko eca ka pakalaheci ko nipatorodan a tatodong no niyah a sasanga'en a lalan, o tata'ang ko poi’ no tayhin no Dipon, tepi’ han no tayhin no Dipon ko mipadangay kakita’an no Torik, ira to ko kakilomot  han to no 'Amis a tamdaw a mipalo ko tayhin no Dipon.